Imtella' Ottubru 2, 2020 - Aġġornata 2 Ta' Ottubru, 2020 4:25pm Tnediet it-tieni edizzjoni tal-expo tal-avjazzjoni il-MACE – Malta Aviation Conference and Expo – li se ssir f'Novembru. Din is-sena din il-konferenza u expo se jiffukaw fuq is-sosteniblità fil-kuntest ta' dibattiti kurrenti fl-industrija tal-avjazzjoni. Huwa qasam li issa iktar minn qatt qabel qed jiffaċċja sfidi kbar. Iżda minkejja dawn l-isfidi r-reġistru Malti tal-avjazzjoni baqa' b'saħħtu b'495 ajruplan. Il-Kap Eżekuttiv u Chairman ta' Transport Malta Joe Bugeja qal li d-direttorat tal-avjazzjoni ċivili se jkompli jistinka biex ikompli jilħaq iżjed miri. "Il-kuraġġ tagħna huwa biex li minkejja d-diffikultajiet li hemm, nibqgħu nemmnu u nibqgħu konvinti li dan huwa settur li għandu bżonn jibqa' għaddej anke f'dawn il-mumenti diffiċli biex naraw li nkomplu nilħqu miri ikbar milli lħaqna." Is-sur Bugeja qal li d-direttorat irid jara industrija tal-avjazzjoni li topera fuq livell ta' eċċellenza mingħajr ma jinħoloq riskju għat-tkabbir u s-suċċess futur tagħha. Fit-tnedija tat-tieni edizzjoni tal-Malta Aviation Conference and Expo l-MACE, il-Ministru għat-Trasport, Infrastruttura u Proġetti Kapitali Ian Borg qal li minbarra madwar ħames mitt ajruplan fuq ir-reġistru Malti, hemm ukoll 40 operatur iċċertifikat biex jopera minn Malta. Il-Ministru Borg qal li l-industrija tal-avjazzjoni hija pilastru importanti għall-ekonomija Maltija li tinsab fiċ-ċentru tal-konnettività tal-pajjiż. Huwa qal li l-pandemija ġabet magħha sfidi bla preċedent lil din l-industrija imma xorta baqgħet minn ta' quddiem biex tgħin fir-ripatriazzjoni u biex twassal prodotti essenzjali. "Hemm numru ta' ażjendi oħra minn setturi li jmissu mal-industrija tal-avjazzjoni, li żgur kollha kemm huma qed iħossu l-impatt anke tal-pandemija u allura din se tkun opportunità biex wieħed jiddiskuti kif se tkun id-dinja u s-settur tal-avjazzjoni, ladarba tgħaddi l-pandemija u n-nies ikomplu jivvjaġġaw u jagħmlu użu minn servizzi oħra inkluż il-merkanzija." Il-fundaturi tal-MACE, Jonathan Dalli u Stanley Bugeja qalu li wara s-suċċess tal-ewwel edizzjoni s-sena l-oħra li fiha ħadu sehem iktar minn 250 parteċipant, din il-konferenza se żżomm postha bħala l-ikbar waħda li qatt saret f'Malta. L-edizzjoni li jmiss se ssir f'Novembru u minħabba l-Covid se ssir f'ambjent virtwali din is-sena.